ควันหลง…กอง(โจร)ตัวแสบ
*วันนี้ดูเหมือนผู้คนในแวดวงตลาดหุ้นจะพุ่งเป้าไปที่ต้นเหตุของกระแสข่าวลือในเที่ยวก่อน และเที่ยวล่าสุดมาจากพวกกองทุนตัวแสบแทบทั้งสิ้น จนเป็นชนวนเหตุให้บรรดาแมงเม่าถามไถ่ถึงท่าทีของคนที่น่าจะรับผิดชอบเรื่องนี้กันอย่างขวักไขว่ และคนที่ควรจะออกมาแสดงสปิริตในเที่ยวนี้กลายเป็น “เจ้ตัวกลม” ซึ่งมีตำแหน่งนายกฯ ค้ำคอโดยตรง และมีลูกหาบอยู่ในแวดวงตลาดเงินตลาดทุนเยอะแยะไปหมดไงล่ะค่ะ
12 ต.ค. 2559

โมนิก้าและทีมงาน
 
*วันนี้ดูเหมือนผู้คนในแวดวงตลาดหุ้นจะพุ่งเป้าไปที่ต้นเหตุของกระแสข่าวลือในเที่ยวก่อน และเที่ยวล่าสุดมาจากพวกกองทุนตัวแสบแทบทั้งสิ้น จนเป็นชนวนเหตุให้บรรดาแมงเม่าถามไถ่ถึงท่าทีของคนที่น่าจะรับผิดชอบเรื่องนี้กันอย่างขวักไขว่ และคนที่ควรจะออกมาแสดงสปิริตในเที่ยวนี้กลายเป็น “เจ้ตัวกลม” ซึ่งมีตำแหน่งนายกฯ ค้ำคอโดยตรง และมีลูกหาบอยู่ในแวดวงตลาดเงินตลาดทุนเยอะแยะไปหมดไงล่ะค่ะ
*งานนี้ก็ควรแก่เวลาที่จะต้องออกมาบอกถึงกลไกการทำงานของพวก กองโจร…อุ๊ย…กองทุน มีหลักในการปฏิบัติเป็นสากลขนาดไหน? เพราะสิ่งที่ปรากฏออกมาในเที่ยวนี้มันเป็นเรื่องของอารมณ์ล้วนๆ แถมยังมีความพยายามโยงเข้ากับข่าวลืออุบาทว์แบบนี้ “โมนิก้า” ถือเป็นเรื่องที่ต้องออกมาชี้แจงให้กับสังคมรับทราบกันเสียทีว่า อะไรเป็นมูลเหตุที่ต้องขายหุ้นทิ้งพะยะค่ะ
*เนื่องจากตัวแปรที่ส่งผลต่อการลงทุนเมื่อวันจันทร์ที่ผ่านมา ก็ไม่มีตัวแปรไหนเลวร้ายชนิดที่ต้องทิ้งหุ้นอย่างไม่ลืมหูลืมตา จึงต้องช่วยกันสอบถามจากปากพ่อตัวดีที่ทำให้บรรยากาศการลงทุนอึมครึมลงไปอีก “โมนิก้า” ในฐานะคนที่รับข่าวสารจากแฟนคลับเข้ามาตลอดทั้งวัน จึงเห็นสมควรที่จะต้องช่วยกันรีดคำตอบออกจากคนเหล่านั้นให้ได้ เพื่อทำให้ทุกคนได้เห็นวาระซ่อนเร้นนั้น…มันมีอยู่จริงหรือเปล่า?
*ชนวนเหตุที่ทำให้ต้องคิดเช่นนั้น มันเป็นผลมาจากคำบอกเล่าถึงการเปิดกองทุนทาร์เก็ตฟันด์ ซึ่งถูกส่งออกมาเป็นจำนวนมากในช่วงก่อนหน้านี้ มันเหมือนเป็นการเปิดช่องให้กองทุนดังกล่าวเข้ามาเก็บของถูก และทำผลงานได้ตามเป้าที่ตั้งไว้แบบชิวๆ “โมนิก้า” ถือเป็นเรื่องที่น่าคิดไม่ใช่น้อยจริงๆ หลังแมงเม่าออกตัวเรื่องนี้ค่อนข้างแรง แถมยังนำไปผูกกับเรื่องเปิดสัญญา short ไว้เป็นจำนวนมากแบบนี้…จริงเท็จอย่างไร?…เดี๋ยวได้รู้กันเจ้าค่ะ
*พร้อมกันนี้ “โมนิก้า” ยังพบว่า บรรดาแมงเม่ายอมรับข้อเท็จจริงเกี่ยวกับ “ข่าวลือ…ข่าวลับ” มีเสมอในตลาดหุ้นทั่วโลก แต่ทำจะอย่างไรดี…ในเมื่อกองทุนตัวแสบกลายเป็นคนกระพือข่าวที่เกิดขึ้นเสียเอง จึงมีการเรียกร้องแบบขำๆ ว่า ตลาดหลักทรัพย์ฯ น่าจะมีรายงานเกี่ยวกับกองทุนซื้อขายหุ้น…เพื่อความโปร่งใส ไม่เช่นนั้นกองทุนเหล่านี้ก็จะกลายเป็นพวกอีแอบที่หากินแบบนี้ตลอดไปนะคะ
*จุดที่น่าสนใจอยู่ตรงข้อสังเกตหนึ่งที่บรรดาแมงเม้าท์ลงความเห็นเหมือนกันว่า นัดกันกดหุ้นเพื่อทำกำไร พอหนำใจก็ไล่เก็บคืน เจอเหตุการณ์แบบนี้บ่อยมากเหลือเกิน วันนี้เลยขึ้นอยู่ที่ว่า ใครจะปรับตัวได้ทันเกม! ขนาดระวังแล้วยังโดน กำไรหายวับไปกับตา แถมวานนี้กองทุนตัวแสบสาดหุ้นออกมาอีก 3.34 พันล้านบาท ไม่ปล่อยก็ไม่ไหว มันกดซะแทบร้องขอชีวิต…แมงเม่ากล่าวไว้!…อิอิ
*ฉะนั้น การที่ดัชนีอ่อนตัวลงมาปิดที่ 1,442.21 จุด ลบไป 14.81 จุด ด้วยมูลค่า 6.53 หมื่นล้านบาท พร้อมกับปรากฏคนขายหนักๆ เป็นปอบผีฟ้าสาดออกมา 1 พันล้านบาท ส่วนฝรั่งตาน้ำข้าวโยนออกมาอีก 500 ล้านบาท ขณะที่แมงเม่าช้อนเก็บไว้คนเดียวเนื้อๆ เน้นๆ 4.80 พันล้านบาท มันเป็นจังหวะที่ทำให้ “โมนิก้า” ต้องมองไปอีกช็อตเพื่อทำให้รู้ว่า กำไรของ บมจ. ยังดี แต่บรรยากาศไม่เอื้อ คนเล่นต้องเน้นลงยาวๆ นะคะ
*เหมือนกับเหตุการณ์ที่เกิดขึ้นกับ AOT ในเที่ยวนี้ มันเป็นเรื่องที่ยากที่จะหลีกเลี่ยงจริงๆ ซึ่งเป็นผลมาจากข่าวคาร์บอมบ์ มันกระทบกับบรรยากาศการท่องเที่ยวเต็มๆ วานนี้ถึงมีแรงเทขายออกมาเป็นจำนวนมาก จนหุ้นร่วงลงมายืนอยู่ที่ 380 บาท ลบไป 10 บาท หรือลงไป 2.50% ด้วยมูลค่า 2.77 พันล้านบาท “โมนิก้า” ขอแนะนำให้ดูแนวรับที่บริเวณ 373 บาทจะเอาอยู่ไหม? เพราะเป็นจุดเด้งกลับที่สำคัญจุดหนึ่งนะซี
*คล้ายคลึงกับสิ่งที่เกิดขึ้นกับ CPN โดนถล่มเทขายจนหุ้นรูดลงมากองอยู่ที่ 54.25 บาท ลบไป 1.50 บาท หรือลงไป 2.70% ด้วยมูลค่า 712 ล้านบาท ก็เป็นผลพวงมาจากประเด็นดังกล่าวด้วยเช่นกัน แต่ทิศทางของหุ้นตัวนี้ดูดีกว่าขึ้นมานิดหนึ่งตรงที่ยังยืนอยู่เหนือเส้น 200 วัน ที่บริเวณแนวรับ 52.75 บาทได้อย่างยอดเยี่ยม จึงทำให้เชื่อว่า นี่เป็นจังหวะของการทยอยเก็บหุ้นเข้าพอร์ตบางส่วนเจ้าค่ะ
*ตรงกันข้ามกับในรายของ ROBINS โดนถล่มจนหาทางกลับบ้านไม่เจอ พร้อมกับแสดงอาการจะอ่อนตัวลงไปอีกเรื่อยๆ “โมนิก้า” ถือเป็นเรื่องที่น่ากลัวมากครั้งหนึ่งของหุ้นตัวนี้ หลังหุ้นดิ่งเหวลงมาปิดที่ 51.75 บาท ลบไป 2.75 บาท หรือลงไป 5% ด้วยมูลค่า 340 ล้านบาท มันก็เป็นผลมาจากพวกนักลงทุนสถาบันสาดหุ้นออกมาอย่างหนัก เลยฝากผีฝากไข้อะไรไม่ได้อีกแล้วนะตัวเอง
*วันก่อนปิดฉากด้วยเรื่องของ ก.ล.ต. วันนี้ก็ต้องปิดฉากด้วยเรื่องนี้อีกครั้ง แต่สิ่งที่เปลี่ยนไปคือ หน่วยงานดังกล่าวสั่งให้ NMG ไปเตรียมการเรื่องจัดประชุมผู้ถือหุ้น เพื่อแต่งตั้งกรรมการชุดใหม่ให้มาทำหน้าที่แทนกรรมการชุดเดิม พร้อมกันนี้ยังแนะทางสว่างในการแก้ไขปัญหาหนี้ เพื่อไม่ให้เกิดผลกระทบในวงกว้างอีกด้วย เพราะจากการตรวจสอบพบว่า บลจ.แอสเซท พลัส ได้เตรียมพร้อมรับมือกับสิ่งที่เกิดขึ้นไว้หมดแล้ว วันนี้จึงเหลือแค่ฝั่งที่เป็นต้นเรื่องจะรีบไปปฏิบัติตามคำชี้แนะหรือเปล่า? หรือพูดง่ายๆ ก็คือ หยุดฝอยได้แล้ว…อิอิอิ